Arte vizuale - GIGI BUSUIOC

GIGI BUSUIOC

S-a născut în 1969 în Câmpulung-Moldovenesc, judeţul Suceava. După şcoala gimnazială activează 3 ani la secţia Sculptură a Clubului Copiilor, prof. Matei Ion, apoi face Şcoala Populară de Artă şi pictează sub atestat de la Patriarhia Română, după care urmează cursurile Facultăţii de Teologie U. A. I. C. „Dumitru Stăniloaie”. Actualmente, e student în anul IV la Drept Administrativ. Este preşedintele U. A. P. Talavera de la Reina (Toledo), preşedinte fondator al Asociaţiei Europea Para la Conservacion y Restauracion del Patrimonio (AECRP), Madrid. AECRP are printre obiective cunoaşterea şi intrarea pe piaţa muncii în domeniul de activitate al restaurărilor, selectarea unor grupuri de copii talentaţi şi formarea pe grupe a cursurilor de formare profesională: grupuri de începători, iniţiaţi, profesionişti care vor desfăşura cursuri şi prin laboratoare de facultăţi, nu doar în atelier. Cursurile în cadrul asociaţiei vor fi: pictură pe ou, pictură pe sticlă, pictură pe lemn, iconografie şi mobilier, pictură de şevalet pentru avansaţi, războaie de ţesut, cu ţesătoria tradiţională, creare de opinci, sculptură ornamentală începători, sculptură basorelief avansaţi, sculptură profesionişti, statuete, busturi, sculptură bisericească etc.

Deţine un atelier personal dotat cu utilaje industriale de prelucrare a lemnului unde face lucrări de sculptură, pictură, restaurare, conservare, luând parte la numeroase expoziţii din România şi Spania, promovând ţara noastră şi arta sa. Colaborează cu Asociaţia Socioculturală „Dor român” evidenţiind zone pitoreşti din mândra noastră Bucovină. Sunt sigură că măiestria artei sculpturii va aduce pentru Gigi Busuioc buchete de satisfacţii, împliniri, expoziţii cu multă apreciere, dar mai ales satisfacţie sufletească pentru un vis împlinit. România dăinuie prin noi în toate colţurile lumii atunci când o promovează astfel de oameni.

Sculptorul Gigi Busuioc este un astfel de om, iar taina însufleţirii lemnului face parte din arta sa.

DOINA BÂRCĂ

Contents